Dario Šimić ruši Šukera: Svi iz vrha HNS-a sad moraju otići...

'Želim vratiti povjerenje u hrvatski nogomet, a to je moguće samo s mjesta predsjednika. Naš nogomet je pun negativnosti. Ostao je izgubljen između optužnica za kriminal, praznih tribina i negativne atmosfere'

<p>Želim vratiti povjerenje u hrvatski nogomet, a to mogu samo kao predsjednik HNS-a. Mislim da imam dovoljno referenci za taj posao. Bivši sam reprezentativac sa stotinu nastupa, nogomet obožavam i u njemu sam se puno puta dokazao. Moj život je bio, i još je uvijek je širi od nogometne utakmice, s obitelji sam izgradio uspješnu poslovnu priču. Uz to, podsjetit ću vas na angažman u nogometom sindikatu, prvom sportskom sindikatu u Hrvatskoj, na koji san iznimno ponosan jer je postao punopravni član FIFProa. Organizirali smo pet kampova za igrače bez ugovora, pet nogometnih Oscara, besplatno zastupali igrače u preko 240 sporova. Trenutno 32 studenta pohađaju UCN Sveučilište u Danskoj, što znači da smo 'uvezli' preko 700 tisuća eura znanja, jer godina studija košta 8.400 eura, a mi igračima cijeli studij omogućujemo za 300 eura, kaže <strong>Dario Šimić</strong>, najozbiljniji kandidat za mjesto novog predsjednika HNS-a.</p><p><strong>Što vas je ponukalo da se kandidirate za mjesto predsjednika HNS-a?</strong></p><p>- Želim vratiti povjerenje u hrvatski nogomet, a to je moguće samo s mjesta predsjednika saveza. Naš nogomet je pun negativnosti. Ostao je tijekom godina izgubljen između optužnica za ozbiljan kriminal, praznih tribina i negativne atmosfere koja ga okružuje. Postali smo taoci nekolicine i njihovih parcijalnih interesa. Danas je nogomet izvor društvenih podjela, a zapravo je riječ o sportu koji nas je nekad razveseljavao. Sjećam se tih vremena, i želim ih vratiti.</p><p><strong>Tko vas je podržao, i tko je u vašem najužem timu?</strong></p><p>- Ne bih se u ovo upuštao da nemam jak tim ljudi iz nogometa i biznisa. Svjestan sam da samo sa širim timom ljudi možemo vratiti povjerenje u hrvatski nogomet. Sad su tu Mario Stanić, Stipe Pletikosa, Goran Vlaović, Mario Jurić..., vjerujem da će nam se uskoro pridružiti i brojni drugi. Nogometni savez je ozbiljan posao, te stoga računam i na nekolicinu uglednih poslovnih ljudi koji će nam se također pridružiti. U svom timu ne želim poslušnike i dizače ruku, već poštene i stručne pojedince.</p><p><strong>Što je sve bilo loše u radu aktualnog vodstva HNS-a, i što planirate promijeniti?</strong></p><p>- U nijednoj nogometnoj sferi vodstvo Saveza nije napravilo pozitivan pomak, a u društvenoj sferi su stvoriti atmosferu podjela i apsolutnog nepovjerenja. Zbog njihovog (ne)rada ne postoji povjerenje u ligu, ne postoji povjerenje u biranje izbornika, ne postoji međusobno povjerenje klubova i drugi nogometnih dionika... Budući savez dičit će se maksimalnom transparentnošću financijskog poslovanja, te će podizati nogometnu infrastrukturu u svim dijelovima naše zemlje. HNL je naša baza, i njoj ćemo posvetiti maksimalnu pozornost, te vratiti Udrugu prvoligaša. Na svim razinama planiram kadrovski i financijski osnažiti timove, kako bi znali iskoristiti dostupne fondove za razvoj infrastrukture, te maksimalno iskoristiti sve marketinške potencijale koji postoje.</p><p><strong>Smatrate li da će promjene biti moguće, i u kojem roku?</strong></p><p>- Planirane projekte provest ćemo tijekom jednog predsjedničkog mandata, a povjerenje ćemo početi vraćati odmah.</p><p><strong>Kako planirate vratiti narušeno povjerenje u HNS, da to opet postane 'hrvatski' Savez, a ne Savez jedne interesne skupine ljudi?</strong></p><p>- Micanjem sporne interesne skupine ljudi.</p><p><strong>Što planirate napraviti po pitanju poboljšavanju infrastrukture?</strong></p><p>- Planiramo maksimalno iskoristiti sredstva dostupna preko međunarodnih nogometnih organizacija te fondova Europske unije. Ključna infrastruktura se mora graditi ili obnavljati ravnomjerno u cijeloj zemlji, kako bi ostvarivala dva važna cilja - razvoj nogometa, te povećanje interesa za prvoligaška natjecanja. Imamo 120.000 registriranih igračica i igrača, i moramo im osigurati adekvatnu infrastrukturu, te pritom prestati razmišljati megalomanski. Godinama upozoravam kako su nam tereni jedan od najvećih problema. Dobar dio godine prvoligaški travnjaci su gotovo pa neupotrebljivi, ponekad čak i opasni po zdravlje. Možete samo zamisliti kakva je tek situacija u nižim ligama. Nogomet u blatu ne zanima nikoga, te ne može izazvati veći interes gledatelja i sponzora.</p><p><strong>Hoćete li inzistirati na hitnoj implementaciji Zakona o sportu?</strong></p><p>- Savez se godinama ponašao kao država u državi i tumačio propise kako mu to u kojem trenutku odgovara. Ne znam zbog kojih razloga im se to toleriralo, ali situacija je sada posve jasna. Središnji državni ured za šport je izrekao svoj stav, i HNS mu se mora u potpunosti prilagoditi. Treba poštovati proceduru, i nakon formiranja nove Skupštine što prije sazvati izbornu. Izgubili smo dosta vremena, stoga promjene treba pokrenuti što prije.</p><p><strong>Hoćete li zatražiti reviziju poslovanja HNS-a i analizu svih troškova jer postoje sumnje u nenamjenski odljev novca?</strong></p><p>- HNS trenutno objavljuje minimum zakonski propisanih podataka. To nije dobro, i to ću sasvim sigurno mijenjati. U onome što je javno dostupno svi smo imali priliku vidjeti da je zadnjih godina došlo do naglog povećanja izdvajanja za pojedine stavke, poput troškova promidžbe... Sve to budi određene sumnje. Ne znam gdje je taj novac odlazio, ali znam gdje nije - klubovi nisu dobili apsolutno ništa. Savez mora ulagati novac u razvoj baze. Vjerujem da boljim radom, privlačenjem novih sponzora, te aktivnijim povlačenjem sredstava iz europskih, FIFA-inih i UEFA-inih fondova, možemo osigurati klubovima 300 milijuna kuna u sljedećih pet godina.</p><p><strong>Kako planirate vratiti hrvatsku reprezentaciju narodu, hoće li reprezentacija igrati u svim krajevima Hrvatske, ne samo u Zagrebu?</strong></p><p>- Pod mojim vodstvom Hrvatska će igrati u svim našim gradovima, i učinit ću sve da svugdje bude lijepo dočekana. Rekao sam da međusobno povjerenje moramo početi graditi odmah, a ovdje vidim dobar početak za to. Reprezentacija će nam sada igrati i novonastalu Ligu nacija, bit će puno jakih utakmica kojima će domaćini biti svi naši nogometni centri.</p><p><strong>Što može ova hrvatska reprezentacija napraviti na SP u Rusiji?</strong></p><p>- Kvaliteta je tu, ali bila je i na prošlom svjetskom i europskom prvenstvu pa nismo uspjeli ostvariti zapaženiji uspjeh. Za veći uspjeh potreban nam je povratak pozitivne atmosfere i naboja kojeg smo imali ranije.. Moja generacija nikad ne bi postala treća na svijetu da nismo imali osjećali potporu cijele Hrvatske.</p><p><strong>Koja je vaša poruka Hrvatima i hrvatskim nogometašima i nogometnim djelatnicima?</strong></p><p>- Uskoro će se ponovno pojaviti osmijeh na licima naših navijača, ali i igrača. Bit ćemo ponovno jedno, i zajedno vratiti povjerenje u hrvatski nogomet.</p>